ไฟแนนทูเดย์
โดย...ใจฮิน
8 ก.ย. 2559

โดย...ใจฮิน
คอยดูฝีมือของ สมชัย สัจจพงษ์ ปลัดกระทรวงการคลัง นั่งเป็นประธานเดินหน้าโครงการพัฒนาที่ราชพัสดุหมอชิตที่มีปัญหามาหลายสิบปี ซึ่งถือเป็นโครงการขนาดใหญ่มูลค่า 2 หมื่นล้านบาท หากปลดล็อกเข็นออกมาได้จะช่วยกระตุ้นการลงทุนและเศรษฐกิจไทยได้ไม่น้อย
เอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ไล่บี้แผนฟื้นฟูธนาคารอิสลามแห่งประเทศไทย (ไอแบงก์) ไม่มีความคืบหน้า ปรากฏว่าผ่านไปไม่กี่วันไอแบงก์ประกาศควบรวมสาขาที่ไม่จำเป็นเพื่อลดค่าใช้จ่ายทันที
มนัส แจ่มเวหา อธิบดีกรมบัญชีกลาง ทิ้งทวนเกษียณด้วยงานร้อน ตัดสินเรียกค่าเสียหายโครงการรับจำนำข้าวจากอดีตนายกรัฐมนตรี ซึ่งอธิบดีกรมบัญชีกลางยืนยันไม่หนักใจ เพราะมั่นใจในหลักกฎหมายที่ทำไป ส่วนชีวิตหลังเกษียณไม่หวังตำแหน่งทางการเมือง ขอปลูกผักปลูกหญ้าอยู่บ้าน ซึ่งที่ผ่านมาลองปลูกกล้วยประเดิมปรากฏไม่ประสบความสำเร็จมือไม้พอง หมดเงินค่าหมอไปหลายตังค์ จนภรรยาบอกว่าไปซื้อกินน่าจะถูกกว่า